
	Parlamentul României

Camera Deputaţilor

Comisia pentru cultură, arte, mijloace de informare în masă
	




                                             Nr. 4c-12/332/17.12.2019
BIROUL PERMANENT AL CAMEREI DEPUTAŢILOR

Alăturat, vă înaintăm raportul Comisiei pentru cultură, arte, mijloace de informare în masă, asupra Proiectului de Lege pentru declararea zilei de 4 iunie Ziua Tratatului de la Trianon, transmis cu adresa nr.  PL - x 521 din 28 octombrie 2019 şi înregistrat la Comisie cu nr.4 c-12/332/29.10.2019.
	
	PREŞEDINTE,

 Gigel - Sorinel ŞTIRBU


PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT  

asupra  Proiectului de Lege pentru declararea zilei de 4 iunie 
Ziua Tratatului de la Trianon

În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă a fost sesizată spre dezbatere în fond cu Proiectul de Lege pentru declararea zilei de 4 iunie Ziua Tratatului de la Trianon, transmis cu adresa nr. PL-x 521 din 28 octombrie 2019 şi înregistrat la Comisia pentru cultură, arte, mijloace de informare în masă cu nr. 4c-12/332/29.10.2019.

Inițiativa legislativă a fost transmisă spre dezbatere şi avizare Comisiei pentru buget, finanţe şi bănci, Comisiei pentru administrație publică și amenajarea teritoriului, Comisiei pentru drepturile omului, culte și problemele minorităților naționale şi Comisiei juridice, de disciplină şi imunităţi. Până la data întocmirii raportului s-a primit avize favorabile din partea Comisiei pentru drepturile omului, culte și problemele minorităților naționale și Comisiei pentru administrație publică și amenajarea teritoriului. 

În redactarea raportului, Comisia a avut în vedere avizul favorabil, cu observaţii şi propuneri, nr. 661 din 01.08.2019, emis de Consiliul Legislativ. 
Prin obiectul de reglementare şi conţinutul său, proiectul de lege face parte din categoria legilor ordinare. 

În calitate de primă Cameră sesizată, Senatul a adoptat iniţiativa legislativă în şedinţa din data de 21 octombrie 2019, în condițiile articolului 75 alineatul (2) teza a III – a din Constituția României, republicată. 

Comisia a dezbătut proiectul de lege în şedinţa din data de 17 decembrie 2019. 
Proiectul de lege are ca obiect de reglementare declararea zilei de 4 iunie Ziua Tratatului de la Trianon. Inițiativa legislativă prevede posibilitatea organizării, la nivel naţional şi local, de manifestări cultural-educative şi ştiinţifice consacrate conştientizării semnificaţiei şi importanţei Tratatului de la Trianon. În acest sens, autorităţile centrale şi locale, organizaţiile neguvernamentale şi reprezentanţii societăţii civile pot contribui la organizarea acţiunilor prin acordarea de sprijin material şi logistic. Totodată, Societatea Română de Radiodifuziune şi Societatea Română de Televiziune pot include în programele lor emisiuni culturale ori aspecte de la manifestările dedicate acestei sărbători.
În conformitate cu prevederile art. 54 din Regulamentul Camerei Deputaţilor, republicat, la lucrările Comisiei a participat, în calitate de invitat, doamna Irina Cajal, subsecretar de stat în Ministerul Culturii. 
Raportul Comisiei a fost adoptat cu majoritatea voturilor parlamentarilor prezenţi (7 voturi pentru, 5 voturi împotrivă și o abținere).

Potrivit prevederilor art. 75 din Constituţia României, republicată, şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 
În urma dezbaterilor şi a opiniilor exprimate, Comisia pentru cultură, arte, mijloace de informare în masă propune plenului adoptarea Proiectului de Lege pentru declararea zilei de 4 iunie Ziua Tratatului de la Trianon, cu amendamentele cuprinse în Anexa ce face parte integrantă din prezentul raport.
      PREŞEDINTE,

                                   SECRETAR,
Gigel – Sorinel ŞTIRBU
                          Beatrice TUDOR














Anexa

Amendamente admise
la Proiectul de Lege pentru declararea zilei de 4 iunie 

Ziua Tratatului de la Trianon
	Nr. Crt.
	Text adoptat de Senat
	Text propus de comisie

(Autorul amendamentului)
	Motivarea amendamentului

	1
	LEGE pentru declararea zilei de 4 iunie Ziua Tratatului de la Trianon

	Nemodificat.
	

	2
	Art. 1. – Se declară ziua de 4 iunie Ziua Tratatului de la Trianon.

	Nemodificat
	

	3.
	   Art. 2. – (1) În scopul marcării Zilei Tratatului de la Trianon se organizează, la nivel național și local, manifestări cultural – educative și științifice consacrate conștientizării semnificației și importanței Tratatului de la Trianon.
(2) Autoritățile administrației publice centrale și locale pot sprijini material și logistic, din bugetele proprii, organizarea și desfășurarea manifestărilor prevăzute la alin. (1).
	Nemodificat
Nemodificat

 (3) Instituțiile publice, din fonduri proprii, precum și organizațiile neguvernamentale și reprezentanții societății civile pot sprijini manifestările organizate de către autoritățile administrației publice centrale și locale.

(Amendament propus de domnii senatori Titus Corlățean și Șerban Nicolae)

	Amendament de tehnică legislativă.

	4.
	Art. 3. – (1) Fondurile destinate organizării acestor evenimente pot fi asigurate din bugetele locale sau din bugetul autorităților și instituțiilor publice.
(2) Organizațiile neguvernamentale și reprezentanții societății civile pot sprijini manifestările organizate de către autoritățile administrației publice centrale și locale.
	Se elimină.
	Amendament de tehnică legislativă.

	5.
	Art. 4. – (1) Guvernul și autoritățile administrației publice centrale și locale vor lua măsurile necesare pentru ca în această zi să fie arborat drapelul României, în conformitate cu prevederile Legii nr. 75/1994 privind arborarea drapelului României, intonarea imnului național și folosirea sigiliilor cu stema României de către autoritățile și instituțiile publice.
(2) Societatea Română de Radiodifuziune și Societatea Română de Televiziune, în calitate de servicii publice, vor include în programele lor emisiuni ori aspecte de la manifestările dedicate acestei sărbători. 
	Art. 3. – (1) Guvernul și autoritățile administrației publice centrale și locale vor lua măsurile necesare pentru ca în această zi să fie arborat drapelul României, în conformitate cu prevederile Legii nr. 75/1994 privind arborarea drapelului României, intonarea imnului național și folosirea sigiliilor cu stema României de către autoritățile și instituțiile publice, cu completările ulterioare.

(2) Societatea Română de Radiodifuziune și Societatea Română de Televiziune, în calitate de servicii publice, vor include în programele lor emisiuni ori aspecte de la manifestările dedicate acestei zile.
(Amendament propus de Comisie)
	Amendament de tehnică legislativă.





     PREŞEDINTE,

                                                   
                SECRETAR,


      Gigel – Sorinel ŞTIRBU                                          
                                 Beatrice TUDOR

